יהודה דנון

יהודה דנון (נולד ב-9 בספטמבר 1940) הוא נשיא אוניברסיטת אריאל לשעבר, פרופסור ורופא ישראלי וקצין רפואה ראשי לשעבר בדרגת תת-אלוף. ממקימי ומנהלי מרכז שניידר לרפואת ילדים בישראל.

קורות חיים

דנון נולד בבולגריה ועלה לישראל ב-1948, משפחתו בעלת מסורת של רופאים ועוסקים במקצועות הבריאות. דודו, משה דנון, היה מראשוני הרופאים בתל אביב ושרת כרופא המחתרות. יהודה דנון גדל והתחנך בקבוץ אפיקים, וסיים בשנת 1967 את לימודיו בבית הספר לרפואה של האוניברסיטה העברית ובית חולים הדסה.

דנון שירת בחיל הרפואה בדרגי השדה וטיפל בנפגעי המשחתת אח"י אילת בחופי סיני. בתפקידו כמפקד רפואה פיקוד הצפון הקים את מרפאות הגדר הטובה ומערך בתי החולים בדרום לבנון.

התמחה ברפואת ילדים בבית החולים בילינסון ובאימונולוגיה במכון ויצמן למדע. בשנת 1976 זכה במענק מתוכנית פולברייט לביצוע מחקר באוניברסיטת קליפורניה בלוס אנג'לס, ובשנת 1983 זכה במענק נוסף לעריכת מחקר בישיבה יוניברסיטי. שימש כמנהל בית החולים בילינסון עד לשנת 1986. שרת כקצין רפואה ראשי בשנים 1987–1991.

דנון הוא מומחה באימונולוגיה קלינית ואלרגיה, מומחה ברפואת ילדים ומנהל רפואי. עד 2012 פרופסור לרפואה בפקולטה לרפואה על שם סאקלר באוניברסיטת תל אביב. פרסם למעלה מ-250 מאמרים וספרים, בהם: ספר הלימוד ברפואת אב"כ, המדריך לטיפול בתינוק ובילד, ומדריך רפואת חרום לבני המשפחה.

יזם את הקמת מרכז שניידר לרפואת ילדים בישראל בשנת 1991, ושימש כמנהלו הראשון עד לשנת 1997. משמש כמנהל מכון קיפר לאימונולוגיה. זכה במגוון פרסים כולל פרס נדב ברפואת ילדים, פרס בת שבע דה רוטשילד, פרס אמברואה פרה ועוד.

מכהן כיו"ר המועצה הלאומית לבריאות הילד ופדיאטריה של משרד הבריאות מאז היווסדה.

יחד עם ד"ר מיכל חמו לוטם היה ממקימי ארגון בטרם לבטיחות ילדים, וכמו כן מכהן כיושב ראש עמותת חיל הרפואה.

משנת 2012 משמש כנשיא אוניברסיטת אריאל בשומרון.

ב-2021 זכה בפרס ירושלים בתחום השכלה גבוהה.

חיים אישיים 
דנון נשוי לרות שטראוס. לבני הזוג שלושה ילדים.

לקריאה נוספת
 שמעון גולן, טילים על ישראל, הוצאת צה"ל/ המחלקה להיסטוריה, משרד הביטחון ומודן, 2020.

קישורים חיצוניים

 הרופא שחיפש לגיונרים במנזרים ופגש בנזירה רג'ין קנטי

הערות שוליים

תתי-אלופים בחיל הרפואה
רופאי ילדים ישראלים
קציני רפואה ראשיים
מנהלי בית חולים בילינסון
נשיאי אוניברסיטת אריאל בשומרון
סגל אוניברסיטת תל אביב: רפואה
סגל מרכז רפואי רבין
סגל מרכז שניידר לרפואת ילדים
בוגרי תוכנית פולברייט ישראלים
יושבי ראש ונשיאי עמותות
אימונולוגים ישראלים
ישראלים ילידי בולגריה
בעלי תואר דוקטור לרפואה מהאוניברסיטה העברית בירושלים
מחברי ספרי לימוד ישראלים
זוכי פרס ירושלים (ערוץ 7)
אפיקים (קיבוץ): אישים
ישראלים שנולדו ב-1940